
A szexuális erőszak, mint háborús bűncselekmény a nemzetközi ítélkezési gyakorlat tükrében

A szexuális erőszak, mint háborús bűncselekmény a nemzetközi ítélkezési gyakorlat tükrében című dolgozatomban arra kerestem a választ, hogy a történelem során hogyan vélekedtek a szexuális erőszakról jogilag, illetve társadalmilag egyaránt. Mikor tartották elfogadottnak, mikortól számít bűncselekménynek ez a magatartás, illetve vizsgálom történetének alakulását a nemzetközi jog fejlődésével párhuzamosan. Rövid áttekintés gyanánt a mai nemzetközi büntetőjog kialakulásának főbb pontjaival kezdem dolgozatomat, bemutatom a szabályozás mai rendszerét, illetve a nemzetközi bűncselekmények körét is. Dolgozatom második felében a korábbiakhoz kapcsolódva hét ügyet megvizsgálva térek ki azokra a főbb tényekre, megállapításokra, amelyek az ítéletek kapcsán felmerülhetnek. Célom, hogy mind a jogalkalmazást segítő, mind a hiányosságokat tartalmazó megállapításokra felhívjam a figyelmet és kiemeljem azokat a nehézségeket, amelyek segíthetik a szexuális erőszak háborúkban történő visszaszorítását. Bemutatom a bizonyítás nehézségeit, amelyek között említem a tárgyi bizonyítékok hiányát, a vallomások nehézségeit, az elkövetői és az áldozati oldalon is fennálló problémákat. Mindezeken felül pedig kitérek a nemzetközi együttműködés problémáira, a társadalmi kérdésekre, illetve az ítéletek jogfejlődésre gyakorolt hatására, amelyek iránymutatást tartalmaznak a későbbiekben eljáró bíróságok számára. Dolgozatom végén következtetéseket vonok le a különböző ad hoc bíróságok és a Nemzetközi Büntetőbíróság gyakorlatának vizsgálata alapján, arra vonatkozóan, hogy melyik bíróság gyakorlata tekinthető úttörőnek, illetve a jogalkalmazás szempontjából a legsikeresebbnek.



